Kerecsend Község Önkormányzata Képviselő-testületének 5/2023. (III.27.) önkormányzati rendelete

a mini bölcsődei ellátás igénybevételéről és a fizetendő térítési díjakról

Kerecsend Község Önkormányzatának Képviselő-testülete [az Alaptörvény 32. cikk (2) bekezdés](https://njt.hu/jogszabaly/2011-4301-02-00#CA32@BE2)ében kapott felhatalmazás alapján, [az Alaptörvény 32. cikk (1) bekezdésének a) pont](https://njt.hu/jogszabaly/2011-4301-02-00#CA32@BE1@POA)jában meghatározott feladatkörében eljárva, a gyermekek védelméről és gyámügyi igazgatásról szóló [1997. évi XXXI. törvény 29. § (1) bekezdés](https://njt.hu/jogszabaly/1997-31-00-00#SZ29@BE1)ében és a [131. § (1) bekezdés](https://njt.hu/jogszabaly/1997-31-00-00#SZ131@BE1)ében kapott felhatalmazás alapján a következőket rendeli el:

**1. §** (1) Kerecsend Község Önkormányzata a gyermekek napközbeni ellátására mini bölcsődei ellátást biztosít az Kerecsendi Ficánka Mini Bölcsőde elnevezésű intézmény 3396 Kerecsend, Demjéni út 6. sz. alatti telephelyén.

(2) A mini bölcsődei ellátást a gyermekek védelméről és gyámügyi igazgatásról szóló [1997. évi XXXI. törvény](https://njt.hu/jogszabaly/1997-31-00-00) (továbbiakban Gyvt.) [4. §](https://or.njt.hu/onkormanyzati-rendelet/664578#SZ4)-ában meghatározottak szerint azok vehetik igénybe, akik kerecsendi lakóhellyel vagy tartózkodási hellyel rendelkeznek, illetve akik az önkormányzat által fenntartott intézményben veszik igénybe a szolgáltatásokat.

(3) A rendelet hatálya kiterjed a bölcsődei ellátást igénybe vevő gyermek esetén a szülői felügyeletet gyakorló szülőre vagy más törvényes képviselőre (a továbbiakban: törvényes képviselőre)

**2. §** A rendelet célja, hogy rögzítse a bölcsődei ellátás igénybevételének szabályait, a kérelem benyújtásának módját, a kérelem elbírálásának szempontjait, meghatározza a bölcsődei étkezési és gondozási térítési díjfizetési kötelezettséget, továbbá az intézmény egyéb szolgáltatásait.

**3. §** (1) A bölcsődébe történő felvétel az indokoltság sorrendjében történik.

(2) A bölcsődei felvétel során előnyben kell részesíteni a Gyvt. 43. § (3) bekezdés hatálya alá tartozó gyermeket, az erről szóló igazolásokat az intézményvezetőnek be kell mutatni.

(3) A felvételnél előnyt élveznek azok, akiknek a gyermekelhelyezése – igazoltan - a munkába állásuk miatt szükséges, és a szülők egyike sem jogosult gyermekgondozási támogatásra.

(4) A szülő munkavégzése esetén a munkaviszony meglétét munkáltatói igazolással szükséges igazolni, meg nem kezdett munkaviszony esetén munkáltatói nyilatkozat szükséges a munkaviszony kezdetéről.

(5) A kérelemről az intézményvezető dönt, a felvételről a szülők írásbeli értesítést kapnak.

(6) Ha a felvételi kérelmet férőhelyhiány miatt nem lehet teljesíteni, az intézményvezető írásban tájékoztatja a törvényes képviselőt, hogy a gyermek várólistára kerül, szabad férőhely esetén értesíti az elhelyezés időpontjáról.

**4. §** (1) Megszűnik az ellátás:

a) ha a gyermeket másik bölcsőde átvette

b) ha a gyermek a 3. életévét betöltötte és a bölcsődei gondozási-nevelési év végéhez ért,

c) ha a gyermek óvodai felvételt nyert

d) a Gyvt. 42. § (1) alapján a gyermek 4. életévének betöltését követő augusztus 31-én,

e) ha a szülő a gyermek 30 napon túli távollétét orvosi igazolással nem tudja igazolni,

f) a törvényes képviselő az ellátás megszüntetését kéri,

g) ha a bölcsőde orvosának szakvéleménye szerint a gyermek egészségi állapota miatt bölcsődében nem gondozható, ill. magatartása veszélyezteti a többi gyermek egészségét,

h) a házirend súlyos megsértése esetén,

i) díjfizetési kötelezettség 30 napon túli elmulasztása esetén

j) a jogosultsági feltételek valamelyikének megszűnése esetén.

(2) Ha a felvételt követően a szülő gyermeke részére a bölcsődei ellátást egybefüggően 15 napon át, bejelentés nélkül (igazolatlanul) nem veszi igénybe, a bölcsődei ellátást az intézmény vezetője megszüntetheti.

**5. §** (1) A bölcsődében a gyermekétkeztetésért és a gondozásért a törvényes képviselőnek térítési díjat (továbbiakban együtt személyi térítési díj) kell fizetni.

(2) Az intézményvezető gondoskodik a megállapodásban rögzített rendelkezések végrehajtásáról, továbbá a gyermekétkeztetési díj és gondozási térítési díj befizetésének havi nyilvántartásáról.

**6. §** (1) A bölcsődei étkezés személyi térítési díját az [1. melléklet](https://or.njt.hu/onkormanyzati-rendelet/664578#ME1) tartalmazza.

(2) Ingyenesen kell biztosítani a gyermekétkeztetést a Gyvt. 21/B. § (1) bekezdés a) pont alá tartozó bölcsődei ellátásban részesülő gyermek számára.

(3) A bölcsődei gyermekétkeztetés térítési díját a törvényes képviselő a **tárgyhót követő hónap 10. napjáig** köteles az intézménnyel kötött megállapodásban rögzített intézményi számlaszámra banki átutalással megfizetni.

(4) Az étkezés lemondása - a gyermek betegsége vagy egyéb okból történő hiányzása miatt - a hiányzás napján 9.00 óráig, megrendelés esetén az előző nap 9.00 óráig meg kell történjen, hogy a következő naptól ezt figyelembe lehessen venni.

**7. §** (1) A bölcsődei gondozás személyi térítési díját az [1. melléklet](https://or.njt.hu/onkormanyzati-rendelet/664578#ME1) tartalmazza.

(2) A bölcsődei gondozás térítési díját a törvényes képviselő a **tárgyhó 10. napjáig** köteles az intézménnyel kötött megállapodásban rögzített intézményi számlaszámra banki átutalással megfizetni.

(3) Térítésmentesen kell biztosítani a gondozást a Gyvt. 150. § (6) bekezdés hatálya alá tartozó gyermek részére

(4) A gondozási díj megállapításánál figyelemmel kell lenni a Gyvt. 150. § (3) bekezdés b) pontjában előírt jövedelemhatárok betartására.

(5) A törvényes képviselő köteles a gondozási térítési díj kiszámításához szükséges - intézményvezető által meghatározott - iratokat benyújtani és az intézmény vezetőjével együttműködni.

(6) A bölcsődei gondozás személyi térítési díját teljes hónapra kell megfizetni abban az esetben is, ha a gyermek az ellátást a hónap nem minden nyitvatartás napján veszi igénybe, függetlenül attól, hogy a hiányzásra a gyermek betegsége vagy egyéb ok miatt kerül sor.

**8. §** (1) A bölcsőde egyéb szolgáltatásként a szabad kapacitás terhére, térítés ellenében időszakos gyerekfelügyeletet biztosít -intézményi felvétel nélkül- az intézményi ellátásban nem részesülő bölcsődés korú gyermekek részére.

(2) Az időszakos gyermekfelügyelet személyi térítési díját e rendelet [1. melléklet](https://or.njt.hu/onkormanyzati-rendelet/664578#ME1)e tartalmazza.

**9. §** Ez a rendelet 2023. április 1. napján lép hatályba.

Sári László dr. Szász Kata

polgármester jegyző

*1 számú melléklet a /2023.(III.27.) számú önkormányzati rendelethez*

Gyermekek napközbeni ellátása

Bölcsődei étkezés nyersanyagköltsége és személyi térítési díjai

|  |  |  |  |  |
| --- | --- | --- | --- | --- |
| Megnevezés | Nyersanyagnorma  Ft/nap/fő | Étkezési térítési díj  Ft/nap/fő | Gondozási díj  Ft/nap/fő | Összes térítési díj  Ft/nap/fő |
| Bölcsőde | 563 Ft | 715 Ft | 520 Ft | 1235 Ft |
| ebből reggeli | 113 Ft | 144 Ft |
| tízórai | 56 Ft | 71 Ft |
| ebéd | 281 Ft | 357 Ft |
| uzsonna | 113 Ft | 144 Ft |

Időszakos napközbeni gyermekfelügyelet személyi térítési díja: 1235 Ft/nap